SIRI วิ่งต่อ 3% นิวไฮรอบ 1 ปี เก็งรับผลดี “กนง.” คงดอกเบี้ย – ปลดล็อก LTV บ้านหลังที่ 2
SIRI วิ่งต่อ 3% นิวไฮรอบ 1 ปี เก็งรับผลดี “กนง.” คงดอกเบี้ย - ปลดล็อก LTV บ้านหลังที่ 2
25 มี.ค. 2564

ผู้สื่อข่าวรายงานว่า บริษัท แสนสิริ จำกัด (มหาชน) หรือ SIRI ณ เวลา 11.10 น. อยู่ที่ระดับ 1.06 บาท บวก 0.03 บาท หรือ 2.91% สูงสุดที่ระดับ  1.10 บาท ต่ำสุดที่ระดับ 1.02 บาท ด้วยมูลค่าการซื้อขาย 660.67 ล้านบาท โดยราคาหุ้นปรับตัวขึ้นไปทำจุดสูงสุดอีกครั้งในรอบกว่า 1 ปี นับตั้งแต่ราคาปิดที่ 1.06 บาท เมื่อวันที่ 10 ม.ค.63

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า ราคาหุ้น SIRI ปรับตัวขึ้นสูงในวันนี้ ด้วยวอลุ่มเทรดหนาแน่น คาดว่าจะเป็นการเข้ามาเล่นเก็งกำไรของนักลงทุน ตามกลุ่มอสังหาริมทรัพย์ หลังจากที่คณะกรรมการนโยบายการเงิน (กนง.) มีมติคงอัตราดอกเบี้ยนโยบาย ทำให้คาดการณ์ว่าอัตราดอกเบี้ยคงจะยังอยู่ในระดับต่ำต่อเนื่อง
อีกทั้งเกณฑ์ LTV เดิมจะครบกำหนด 2 ปีในสิ้นเดือน มี.ค.นี้ ส่งผลให้ผู้ที่ถือสัญญากู้ซื้อบ้านหลังที่ 2 หลุดจากเกณฑ์ LTV และจะสามารถขอสินเชื่อที่อยู่อาศัยได้ในวงเงิน 90% จากเดิมที่ได้เพียง 80% คาดว่าจะทำให้มีแรงซื้อกลับเข้ามาเพิ่มขึ้น
 